Author: Imre

Az Atya, Fiú, Szentlélek nevében! Ámen. Nagyheti áhítat Nagykedd, 2020. április 7.

JÉZUS KIRÁLY
Virágvasárnap azt ünnepeltük, hogy Jézus királyként vonult be Jeruzsálembe. Azonban hatalma mégis egészen más, mint amit vártak – szamárháton érkezett, és Zakariás próféciáját teljesítette be.
Mit jelent hát, mit jelent ma, mit jelent nekünk, hogy Jézus a KIRÁLY?
Tegnap a kiáltásig jutottunk. Fontos számunkra, hogy Jézust királynak ismerjük – azok felett a hatalmak felett, amelyek minket fogva tartanak.

Kezdő ének: 189. 1. Királyi zászló jár elöl, Keresztfa titka tündököl, Melyen az élet halni szállt, S megtörte holta a halált.
2. Kegyetlen lándzsa verte át Gonosz vasával oldalát, S mely szennyet, vétket eltörölt: Belőle víz és vér ömölt.
3. Az ősi jóslat, ím, betelt, Mit a hű Dávid énekelt: "Az Úr, halljátok, nemzetek, Kereszten trónol köztetek."
4. Rajtad tündöklik, drága fa, Királyi vérnek bíbora. Ó, választott jeles faág, Ki szent testét karoltad át!
5. Világ bűnének zálogát Te hordoztad, te boldog ág. Az ellenség gonosz fejét Megváltónk rajtad zúzta szét.
6. Szentháromság, dicsérjenek, Üdvösség kútja, mindenek! Legyen győzelmünk, add meg ezt, A diadalmas szent kereszt!

Venantius Fortunatus 530-609 (Vexilla regis prodeunt).
Hálát adok az ÚRnak, mert igaz, zengem a felséges ÚR nevét.
URam, lépj elő haragodban, szállj szembe dühös ellenségeimmel!
Kelj föl, szolgáltass igazságot nekem!
Gyülekezzenek köréd a népek, te pedig foglalj helyet fölöttük a magasban!
Az ÚR ítéletet tart a népek fölött.
Adj nekem igazat, URam, hiszen igaz és feddhetetlen vagyok!
Vess véget a bűnösök gazságának,
és bátorítsd az igazat, szívek és vesék vizsgálója, igazságos Isten!
Az én pajzsom az Isten, aki megszabadítja a tiszta szívűeket.
Hálát adok az ÚRnak, mert igaz, zengem a felséges ÚR nevét. (Zsolt 7:7-11,18)
Dicsőség az Atyának és a Fiúnak és a Szentléleknek, miképpen volt kezdetben,
most és mindenkor, és mindörökkön-örökké! Ámen.
Hálát adok az ÚRnak, mert igaz, zengem a felséges ÚR nevét.

Mennyei Atyánk a Jézus Krisztus által! Te teremtetted a mennyet és a földet, s az emberi testbe te árasztottál lelket. Kérünk tehát szívünk vágya szerint, hogy testünkről és lelkünkről gondoskodjál jóakarattal, és add meg, amire szükségünk van, hogy szívvel-szájjal dicsérhessünk Téged az Úr Jézus Krisztusért, aki Veled és a Szentlélekkel Isten, él és uralkodik mindörökkön-örökké. Ámen.

Jn 18: 35-36
Pilátus erre így szólt (Jézusnak): Hát zsidó vagyok én? A te néped és a főpapok adtak át nekem téged: Mit tettél? Jézus így felelt: Az én országom nem e világból való: ha ebből a világból való volna, az én szolgáim harcolnának, hogy ne jussak a zsidók kezére. De az én országom nem innen való.
Ez a mai nap evangéliuma. Áldunk Téged, Krisztusunk!

Kedves Testvéreim!

Jézus országa nem e világból való. Ő nem úgy uralkodik, mint ahogyan a földi hatalmasságok. Nem hajtja önkénye alá a világot, sem fegyveres erővel, sem a szenátus felhatalmazásával. Az Ő országa – hatalmának tere – egészen más, mint a földi uralmak. Íme, Pilátus előtt állva is, megkötözve is Ő uralkodik. A keresztfán is uralkodik. Szeretnénk megfogalmazni ezt a hatalmat: a bölcsesség (amelynek forrása, kiindulópontja Isten ismerete), az irgalmasság, a szelídség erőire épül. De szavaink azonban kevésnek bizonyulnak. Jézus országa nem e világból való.
Jézus nem mondja magát királynak – talán éppen azért, nehogy azt várjuk tőle, amit földi urainktól várunk. Királyságát, uralmának kiterjedését mégis nagyon is valóságosnak mondja. Jézus hatalmának tere van. Jézus elhozta országát ebbe a világba. Ott áll Pilátus előtt. Kézzel foghatóan. Nem egy eszmét hozott hirdetett meg, amelyet még senki nem valósított meg. Jézus testében elhozta országát ebbe a világba. A világtól idegent, ami nem ebből a világból való, ebben a világban tette láthatóvá.
Kiáltunk Jézus hatalma után. Fontos számunkra, létfontosságú, hogy Őt királyunkként ismerjük. Betegségeink nagyon is e világi betegségek, anyagi gondjaink, családi nehézségeink, félelmeink és bűneink nagyon is e világhoz tartoznak. Vajon Jézusnak van-e hatalma ezek felett, ha az Ő országa nem e világból való? Számtalan helyzetben megmutatta, hogy van hatalma a világ felett. Szavára elcsendesült a tenger, meggyógyultak betegek, és kitárultak a szabadulás ajtajai. Máskor pedig még nagyobb békességet adott: megnyílt a menny, és az Örökkévaló közössége nyújtott menedéket azoknak, akik e világ terheit tovább hordozták.
Jézus országa nem e világból való. Mégis nagyon valóságos, tapasztalható uralom azok számára, akiket hatalmával hitre hívott. Holnap pedig azt a kérdést tesszük fel, hogyan, milyen erőkkel uralkodik Jézus közöttünk.
Úr Jézus! Szeretnénk most eléd vinni azokat, akik hatalmadra szorulnak.
Gyógyulást kérünk betegeink számára. Testi és lelki terheket hordozók számára.
Erőt kérünk az orvosok és az ápolók számára – gyülekezetünkből is többen dolgoznak kórházban, szociális otthonban.
Azokért is könyörgünk, akik elvesztették munkahelyüket, akik nem találják fel magukat az otthonmaradás bezártságában. Jézus Király, könyörülj rajtunk! Ámen.

Mondjuk el velük és reájuk gondolva az Úrtól tanult imádságot!
Mi Atyánk…

Áldjon meg minket a mindenható Isten, az Atya és a Fiú és a Szentlélek! Ámen.

Befejező ének: 355. 1. Áldó hatalmak oltalmába rejtve Csak várjuk békén mindazt, ami jő. Mert Isten őriz híven reggel, este, Ő hű lesz, bármit hozzon a jövő.
2. Ha gyötri, bántja szívünket a régi, És múlt napoknak terhe ránk szakad, Megrettent lelkünk vigaszodat kéri, Mit nékünk szerzett, Atyánk, szent Fiad.
3. S ha szenvedések kelyhét adod inni, Mely színig töltött, keserű s nehéz, Te segíts békén, hálával elvenni, Hisz áldva nyújtja hű atyai kéz!
4. És ha az úton örömöt adsz nékünk, Ha szép napod ragyogva ránk nevet, Biztasson, intsen sok nehéz emlékünk, Hogy életünket szenteljük neked!
5. A csend köröttünk mélyen szerteárad. Hadd halljuk azt a tiszta éneket, Amely betölti rejtett, szép világod, Hol téged dicsér minden gyermeked!
Dietrich Bonhoeffer 1906-1945 (német).